Om kursen på en obligation var 122 eller 126 gjorde ikke den store forskel. Det var nærmest hip som hap. Og i øvrigt var det direktøren, der bestemte. Selv fungerede han blot som bybud. Sådan lød budskabet fra en fondschef i EBH Bank i Retten i Hjørring tirsdag, hvor han sammen med syv andre er tiltalt i en stor straffesag om blandt andet kursmanipulation. Det er den første afhøring i sagen, hvor chefer fra EBH Bank, Morsø Sparekasse og Sparekassen Kronjylland er anklaget. Tirsdag blev der zoomet ind på et forløb i vinteren og foråret 2008, da Keops obligationer blev købt og solgt. Arrangementerne endte med, at hustruerne til EBH-direktør Finn Strier Poulsen og Morsø Sparekasse-direktør Jørn Balch Christensen scorede en gevinst. Også Strier Poulsens datter tjente penge. Men alt sammen på grund af kursmanipulation, hævder Bagmandspolitiet. - Det var Finn Strier Poulsen, sagde den daværende fondschef Henrik Sylvester Larsen, da specialanklager Jørn Thostrup ville vide, hvorfor EBH Bank begyndte at opkøbe Keops-obligationer. - I hans øjne var det et billigt og godt køb, og vi skulle sælge senere. Vi forsøgte så at samle obligationer op i markedet, sagde fondschefen. I takt med opkøb til kurs 119 og 122 blev de videresolgt til de to hustruer og datteren. Senere steg kursen til 124 og 127 på grund af handler udført af fondschefen. Specialanklageren ville vide, hvorfor han var villig til at købe til kurs 124. - Mens vi sidder og handler, falder renten, så alt andet lige skal kursen stige. Det kan være det, jeg har taget ind i overvejelserne, svarede han. - I min verden er det hip som hap, om kursen er 126, 122 eller 124 for sådan en obligation. Han havde intet at gøre med hustruernes opkøb - eller deres senere salg til EBH til den højere pris, som samlet ifølge Bagmandspolitiet indbragte 1,1 millioner kroner. Til sidst i forløbet videresolgte EBH Bank til Morsø Sparekasse Fonden, som Jørn Balch Christensen var leder af, hvilket påstås at være bedrageri. Strier Poulsen ventes afhørt onsdag.

Referat:
I Bagmandspolitiets store sag mod chefer i tre pengeinstitutter er afhøringerne nu begyndt. En tidligere fondschef siger, at direktøren stod bag ordrer.